Andrius Gudžius
Andrius Gudžius (g. 1991 m. vasario 14 d., Kaune) − Lietuvos disko metikas, 2017 m. pasaulio čempionas. 2014−2017 m. triskart geriausias Lietuvos lengvaatletis. Savo amžiaus grupės Lietuvos rekordininkas, pirmasis Lietuvos istorijoje pasaulio jaunimo čempionas (2010 m.). 2010 m. gegužės 27 d. sportininko pasiektas rezultatas buvo devintoje vietoje visų laikų geriausių Lietuvos disko metikų sąraše. Treneriai: Vaclavas Kidykas ir A. Miliauskas. 2010 m. Kaune vykusiame miesto lengvosios atletikos čempionate A. Gudžius diską numetė 61,85 m ir pasiekė Lietuvos devyniolikmečių rekordą. Šis rezultatas sportininkui leido užimti devintąją vietą geriausių Lietuvos disko metikų dešimtuke, į kurią pakilo iš dvyliktosios. 2013 m. A. Gudžius tapo Europos jaunimo (iki 23 m.) čempionu, 2016 m. savo pirmosiose, Rio de Žaneiro olimpinėse žaidynėse užėmė 12 vietą. 2017 m. Londone vykusiame Pasaulio lengvosios atletikos čempionate A. Gudžius tapo pasaulio čempionu diską numetęs 69,21 m ir pagerinęs asmeninį rekordą. Jis tik 2 cm aplenkė antroje vietoje likusį švedų disko metiką Daniel Stahl.